《前日以诗赠贾麟进士繼蒙和答而杨蟠从事亦随》
宋代·强至

贾生俊辩凌诸老，二十汉廷冠插脑。
魁奇远裔空传家，惨淡壮年翻却扫。
巧心用过金几缗，愤泪顷乾玉三抱。
五湖梦数归何时，四海形单生不造。
乡宴无心听鹿鸣，时平有口歌鱼藻。
每舒意气拂剑光，懒把穷通叩蓍草。
江河饮肺吞阮刘，风月吟肠笑郊岛。
君才慎勿恃晚成，俗态由来尊少好。
众人竞进皆揠苗，独子甘贫犹嗜枣。
囊装未抵一羽轻，笔力堪支泰山倒。
闲身自放垅上耕，愁面谁怜泽边槁。
幽寻骑马衫覆鞯，冷卧乏毡床露藁。
无劳儿女悯滞材，岂竟乾坤厄吾道。
从前平步封公侯，亦有逢辰出舆皁。
光华圣旦发可晞，涵泳儒流身已澡。
收还事业幸未迟，揖取功名须及早。
不然一世成虚生，虽曰百年如实夭。
公朝富贵弗汝悭，仕路高车似麻稻。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。